Räim kuulus 192,7-kilomeetrisel võistlusel kolmemehelisse jooksikutegruppi, kes selgitasid omavahel välja võitja. Räim näitas selga poolakale Pawel Bernasele (CCC Sprandi Polkowice) ja belglasele Preben van Heckele (Sport Vlaanderen - Baloise).

"Viimased kaks nädalat ma ei ole end hästi tundnud rattal," ütles Räim võistlusjärgses intervjuus. "Täna läks mul ka kumm katki esimesel munakivi sektoril ja ma olin kindel, et mäng on läbi, aga ma jätkasin sõitmist. Ma arvasin, et ma ei suuda lõpetada, kuna ma tundsin end nii halvasti, aga ma tegin õigeid otsuseid ja ma võitsin sõidu."

See oli Räimele esimeseks võiduks sinimustvalges särgis, kuid viiendaks sellel aastal. Lisaks Eesti meistrivõistlustele ja Great War Remembrance Race sõidule on Räim saanud käed taeva poole tõsta veel Korea tuuri teisel etapil, Jaapani tuuri neljandal etapil ja Vuelta a Castilla y Leoni teisel etapil.